b'\n_START_ARTICLE_\nMircea Cancicov\n_START_SECTION_\nActivitatea politic\xc4\x83\n_START_PARAGRAPH_\nMircea Cancicov a fost \xc3\xaent\xc3\xa2i Subsecretar de stat la Ministerul Agriculturii \xc8\x99i Domeniilor (2 octombrie 1934 - 28 august 1936) \xc3\xaen Guvernul Gheorghe T\xc4\x83t\xc4\x83r\xc4\x83scu (2), apoi Ministrul finan\xc8\x9belor (29 august 1936 - 14 noiembrie 1937) \xc3\xaen Guvernul Gheorghe T\xc4\x83t\xc4\x83r\xc4\x83scu (3), (17 noiembrie - 28 decembrie 1937) \xc3\xaen Guvernul Gheorghe T\xc4\x83t\xc4\x83r\xc4\x83scu (4), (11 februarie - 29 martie 1938) Guvernul Miron Cristea (1), (30 martie 1938 - 31 ianuarie 1939) \xc3\xaen Guvernul Miron Cristea (2), apoi Ministrul economiei na\xc8\x9bionale (11 mai - 3 iulie 1940) \xc3\xaen Guvernul Gheorghe T\xc4\x83t\xc4\x83r\xc4\x83scu (6) \xc8\x99i (10 noiembrie 1940 - 27 ianuarie 1941) \xc3\xaen Guvernul Ion Antonescu (2). \xc3\x8en perioada (11 februarie - 29 martie 1938) a \xc3\xaendeplinit \xc3\xaen paralel \xc8\x99i func\xc8\x9bia de ministru al justi\xc8\x9biei ad interim.\n_START_SECTION_\nActivitatea edilitar\xc4\x83\n_START_PARAGRAPH_\nA fost consilier municipal \xc8\x99i un sus\xc8\x9bin\xc4\x83tor activ al procesului de modernizare al Bac\xc4\x83ului, contribuind la realizarea unor obiective importante: parcul central al ora\xc8\x99ului (care ast\xc4\x83zi poart\xc4\x83 numele de Parcul Cancicov), cl\xc4\x83direa Administra\xc8\x9biei Financiare (ast\xc4\x83zi Po\xc8\x99ta Central\xc4\x83), cl\xc4\x83direa Asigur\xc4\x83rilor Sociale (\xc3\xaen prezent Casa de Asigur\xc4\x83ri de S\xc4\x83n\xc4\x83tate \xe2\x80\x93 \xe2\x80\x9cPoliclinica veche\xe2\x80\x9d), amenajarea cartierului C.F.R., sprijinirea organiz\xc4\x83rii \xc8\x98colii Normale de \xc3\x8env\xc4\x83\xc8\x9b\xc4\x83tori \xc8\x99i a Liceului de Fete (\xc3\xaen prezent Colegiul Na\xc8\x9bional \xe2\x80\x9eVasile Alecsandri\xe2\x80\x9d din Bac\xc4\x83u) \xc8\x99.a._NEWLINE_A contribuit, printre altele, la finan\xc8\x9barea complexului sculptural realizat de Constantin Br\xc3\xa2ncu\xc8\x99i de la T\xc3\xa2rgu-Jiu \xc8\x99i la construirea noului corp de cl\xc4\x83dire al Bibliotecii Academiei Rom\xc3\xa2ne, din Bucure\xc8\x99ti, inaugurat \xc3\xaen 1938._NEWLINE_Mircea Cancicov s-a aflat printre ctitorii Bisericii Sf. Apostoli Petru \xc8\x99i Pavel - V\xc3\xa2lcele din T\xc3\xa2rgu Ocna.\n_START_SECTION_\nAfilieri \xc8\x99tiin\xc8\x9bifice\n_START_PARAGRAPH_\nA fost ales membru de onoare al Academiei Rom\xc3\xa2ne la 22.06.1937 iar la 28.05.1938 a devenit membru de onoare al Academiei de \xc8\x98tiin\xc8\x9be din Rom\xc3\xa2nia. \xc3\x8en 1948, dup\xc4\x83 condamnare, a fost radiat din r\xc3\xa2ndul membrilor Academiei Rom\xc3\xa2ne. A fost repus \xc3\xaen drepturi la 03.07.1990.\n_START_SECTION_\nSf\xc3\xa2r\xc8\x99itul tragic\n_START_PARAGRAPH_\nLa 3 octombrie 1946, \xc3\xaencepea la Sec\xc8\x9bia a VII-a a Cur\xc8\x9bii Criminale din Bucure\xc8\x99ti judecarea \xe2\x80\x9elotului de mini\xc8\x99tri antonescieni, autorii aservirii Rom\xc3\xa2niei la carul imperialismului fascist german\xe2\x80\x9d._NEWLINE_Mircea Cancicov a fost arestat la 5 octombrie 1946 \xc8\x99i condamnat de c\xc4\x83tre Curtea Suprem\xc4\x83 prin sentin\xc8\x9ba nr. 1510/1948 la 20 de ani temni\xc8\x9b\xc4\x83 grea pentru crim\xc4\x83 de r\xc4\x83zboi. \xc3\x8en descrierea faptului se arat\xc4\x83 c\xc4\x83 \xe2\x80\x9efiind ministru de Finan\xc8\x9be, a luat parte la al\xc4\x83turarea Rom\xc3\xa2niei cu Germania, v\xc3\xa2nz\xc3\xa2ndu-se bunurile \xc8\x9b\xc4\x83rii \xc8\x99i a contribuit la \xc3\xaenceperea r\xc4\x83zboiului\xe2\x80\x9d. A trecut prin penitenciarele V\xc4\x83c\xc4\x83re\xc8\x99ti, Aiud \xc8\x99i R\xc3\xa2mnicu S\xc4\x83rat, unde a decedat \xc3\xaen ziua de 25 decembrie 1959. \xc3\x8en perioada deten\xc8\x9biei, T.B.C.-ul i-a atacat 5 organe. A murit f\xc4\x83r\xc4\x83 nici un ajutor medical._NEWLINE_Este de remarcat faptul c\xc4\x83 lui Cancicov nu i s-a putut aduce nicio \xc3\xaenvinuire personal\xc4\x83, singura sa "vin\xc4\x83" fiind aceea de a fi fost membru al guvernului Antonescu._NEWLINE_Cu privire la data decesului exist\xc4\x83 \xc8\x99i o alt\xc4\x83 variant\xc4\x83: aprilie 1964. \xc3\x8entr-o scrisoare c\xc4\x83tre George C\xc4\x83linescu, publicat\xc4\x83 de criticul literar Nicolae Mecu \xc3\xaen volumul: G. C\xc4\x83linescu \xc8\x99i contemporanii s\xc4\x83i (Buc., Ed. Minerva, vol. I, 1984), prozatoarea Georgeta Mircea Cancicov (1899-1984), \xc3\xaei comunica teribila veste: "Abia de c\xc3\xa2teva zile am aflat c\xc4\x83 so\xc8\x9bul meu a murit acolo unde se afla de 18 ani."'